Les instal·lacions esportives de Burjassot han sigut llogades 16.490 vegades durant l’any 2017
2025-07-24

Donar la possibilitat de practicar la seua disciplina esportiva favorita, a l’hora que millor els vinga i el dia de la setmana que trien. Aquest és un dels objectius de la regidoria d’Esports de l’Ajuntament de Burjassot, dirigida per Manuel Pérez Menero, envers els ciutadans i les ciutadanes del municipi.

Dit objectiu es compleix de manera clara, ja que, tal com es deprén de de les xifres presentades per la regidoria, en 2017, les instal·lacions esportives municipals han sigut llogades en 16.490 ocasions. Una xifra que mostra la gran aposta de la Regidoria per donar el millor servei als seus ciutadans i, al mateix temps, l’aposta dels veïns i de les veïnes per la pràctica esportiva sense necessitat d’eixir del municipi.

De les xifres que ha presentat en aquests dies la Regidoria, es desprén que les pistes esportives del Poliesportiu Municipal s’han llogat en 14.064 ocasions, sent les més demandades les de tennis, amb 2.74 lloguers, i les de frontó, amb 2.022 lloguers. Els segueixen el gimnàs, 1.769 vegades, les pistes de pàdel, en 1.735 ocasions, les de minibàsquet, amb 1.611 lloguers, i les de futbol sala amb 1.519.

En referència al Poliesportiu de les 613 Vivendes, aquesta instal·lació s’ha llogat en 750 ocasions durant el 2017, sent la pista de futbol 8 la més demandada, amb 365 lloguers, seguida de la pista de futbol sala, amb 310.

Finalment, en el cas del Pavelló Cobert, cal destacar el lloguer que s’ha realitzat del seu gimnàs, en 1.676 ocasions.

A més, des de fa uns mesos, la regidoria dóna l’oportunitat als usuaris i les usuàries de les citades instal·lacions esportives de llogar les pistes sense necessitat de desplaçar-se, a través de la web municipal, www.burjassot.org, on s’ha habilitat una plataforma per a poder triar el dia i l’hora de la reserva i pagar-la automàticament, evitant així el desplaçament al Poliesportiu per a realitzar-la.

Un pas més en la modernització de l’àrea i, sobretot en aportar i oferir la major de les comoditats a les ciutadanes i els ciutadans de Burjassot que poden realitzar les reserves des de les seues pròpies cases.